**OLIKALMI ÉS TÁRSA Háziorvosi és Egészségügyi Szolgáltató Kft.  
Dr. Oláh Kálmán**

**Szh.: 6725 Szeged, Szent Ferenc u. 23. 3. em. 20.**

**Tel.: 0630/2834433, e-mail: olikalmi@gmail.com  
Th.: 8251 Zánka, Rákóczi út 31., ORVOSI RENDELŐ  
Tel.: 0687/468 181, 0630/9787884  
e-mail: zankarendelo@gmail.com**

***Beszámoló a háziorvosi ellátás személyi és tárgyi feltételeiről***

2017.01.01-óta vagyok *Balatoncsicsó, Balatonszepezd, Óbudavár, Szentantalfa, Szentjakabfa, Tagyon és Zánka* háziorvosa, ezért jelen beszámoló a 2017.01.01-2017.04.30. közötti időszakot foglalja össze.

A személyi feltételek adottak, az orvos és a diplomás ápoló-asszisztens napi 8 órában, a felnőtt szakápoló-asszisztens napi 6 órában dolgozik.

*Zánkán* minden munkanap van rendelés, heti 13,5 óra az összes rendelési idő, melyből 1,5 órát biztosítunk *Óbudavár*, *Szentjakabfa* és *Tagyon* betegeinek, akik szállítását az önkormányzatok biztosítják.   
*Balatonszepezden* heti 2 munkanap rendelünk 1-1 órát.  
*Balatoncsicsón* és *Szentantalfán* hetente 1 alkalommal rendelünk, 1,5-1,5 órát.  
**Heti össz. rendelési idő:** 18,5 óra.

**RENDELÉSI IDŐ:**

* *Zánka*  
  Hétfő: 8.00 – 11.00  
  Kedd: 9.30 – 11.30  
  Szerda: 13.00 – 16.00  
  Csütörtök: 8.00 – 9.30 (Tagyon, Szentjakabfa, Óbudavár betegei részére)  
  Csütörtök: 9.30 – 11.30  
  Péntek: 9.30 – 11.30
* *Balatonszepezd*  
  Kedd: 8.00 – 9.00  
  Péntek: 8.00 – 9.00
* *Szentantalfa*  
  Szerda 8.00 – 9.30
* *Balatoncsicsó*  
  Szerda: 10.00 – 11.30

Az elmúlt 4 hónapban tapasztaltak alapján ez a rendelési szisztéma megfelelő.

A betegeknek időpontkérésre is van lehetőségük. Bár a sürgős betegek ellátása természetesen minden körülmények között elsőbbséget élvez, ennek megfelelően igyekszünk az előjegyzett időpontokat tartani.

Minden héten hétfőn 2 órában (11:00-13:00 óra között) **terhes és csecsemő tanácsadást** tartunk a védőnővel. Újszülött csecsemőhöz a védőnővel együtt első vizitre kimegyünk házhoz, ahol a gyermek fizikális vizsgálatát és tanácsadást végzünk.

Rendelési időn kívüli készenléti időszakban történik a nem sürgős fekvő vagy nehezen mozgó betegek ellátása, gondozása, látogatása háznál, melyet az orvos végez.   
A diplomás ápolónő is végez beteglátogatást idős, nehezen mozgó, illetve ágyban fekvő, krónikus betegek körében, általában abban az időszakban, amikor Balatoncsicsón, Balatonszepezden, illetve Szentantalfán rendelünk a szakképzett ápolónővel. A készenléti idő számukra többnyire dokumentálással, adminisztratív munkával telik.

**A praxis fontosabb statisztikai adatai**:

**A praxisba bejelentkezettek száma:** 1787 fő (kb. 50 fő jelentkezett be a praxisba 2017.01.01-óta)

|  |  |  |  |
| --- | --- | --- | --- |
|  | Férfi | Nő | Összesen |
| 0-14 év | 99 | 98 | 197 |
| 14-18 év | 28 | 41 | 69 |
| 18-24 év | 57 | 54 | 111 |
| 24-34 év | 143 | 114 | 257 |
| 34-44 év | 132 | 122 | 254 |
| 44-54 év | 104 | 122 | 226 |
| 54-64 év | 146 | 141 | 287 |
| 64-74 év | 91 | 123 | 214 |
| 74 év fölött | 51 | 121 | 172 |
| **ÖSSZESEN** | **851** | **936** | **1787** |

2017.04.10-ig 5 **újszülöttnek** kérték a praxisba való fölvételét (1 lány Tagyonban, 1 fiú Szentantalfán, fiú ikerpár Zánkán és 1 fiú Óbudaváron).

2017.03.23-ig 6 **halálozás** történt a praxisban:  
3 fő Balatonszepezd (87 éves nő, 87 éves férfi és 85 éves férfi)  
2 fő Zánka (78 éves nő és 72 éves férfi)  
1 fő Tagyon (64 éves férfi)

**Betegforgalmi statisztika:**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Ellátás helyszíne | Praxisbeli/Ambuláns | 0-10 | 10-20 | 20-30 | 30-40 | 40-50 | 50-60 | 60-70 | 70- | ÖSSZ. |
| Rendelőben | Személy | 117/14 | 130/17 | 99/10 | 110/8 | 132/15 | 184/5 | 225/12 | 230/19 | 1227/100 |
|  | Eset | 471/30 | 400/18 | 227/11 | 279/8 | 396/17 | 637/5 | 886/14 | 1179/24 | 4475/127 |
| Beteg lakásán | Személy | 5/0 | 0/0 | 0/0 | 2/0 | 1/0 | 0/0 | 4/0 | 21/0 | 33/0 |
|  | Eset | 5/0 | 0/0 | 0/0 | 2/0 | 1/0 | 0/0 | 5/0 | 43/0 | 56/0 |
| Tanácsadóban | Személy | 26/0 | 0/0 | 2/0 | 1/0 | 1/0 | 0/0 | 0/0 | 0/0 | 30/0 |
|  | Eset | 33/0 | 0/0 | 2/0 | 1/0 | 1/0 | 0/0 | 0/0 | 0/0 | 37/0 |
| ÖSSZESEN | Személy | 148/14 | 130/17 | 101/10 | 113/8 | 134/15 | 184/5 | 229/12 | 251/19 | 1290/100 |
|  | Eset | 509/30 | 400/18 | 229/11 | 282/8 | 398/17 | 637/5 | 891/14 | 1222/24 | 4568/127 |

Balesethez nem vonultunk.

A fenti adatok ismeretében a napi *átlagos* megjelenések száma: 55 fő/nap.

**Gondozási statisztika:**

1. *Magasvérnyomás-betegség:* 543 fő – a betegek többsége 50 év feletti.
2. *Keringési betegségek (beleértve a szívelégtelenség és egyéb artériás érbetegségeket):* 179 fő – a betegek többsége 60 év feletti és kiemelendő, hogy még úgy is a férfiakat érinti nagyobb számban, hogy 64 év fölötti korcsoportban lényegesen több a nő, mint a férfi!
3. *Cukorbetegség:* 142 fő – a betegek többsége 60 év feletti. – Veszélyeztetett állapot miatt gondozott még ezen felül 130 beteg.
4. *Mozgásszervi betegségek:* 142 fő – többségében 60 év feletti nők, melyet a nőket különösképpen érintő csontritkulás mint népbetegség is magyaráz.
5. *Légzőszervi betegségek:* 111 fő – a betegek többsége 50 év feletti.
6. *Endokrin betegségek:* 80 fő – nők között közel 10-szer gyakoribb!
7. *Daganatos betegség:* 78 fő – többségében 60 év feletti nők. (Természetesen ezt az adatot magyarázza a nemek közötti aránytalanság 60 év fölött, tudniillik a férfiak korábban meghalnak szív-érrendszeri betegségekben.)
8. *Neurológiai betegségek:* 51 fő – többségében 60 év feletti nők.
9. *Pszichiátriai betegségek:* 50 fő – többségében nők.
10. *Májbetegség (ismert alkohol ártalom):* 21 fő – azonban közülük kifejezetten alkoholizmus miatt eddig 2 fő áll gondozás alatt.

Táppénzes felülvizsgálat havonta ellenőrző főorvos által történik. Táppénzen lévők száma minimális, átlag 10-12 fő.

Az **iskolaorvosi** feladatokat a védőnővel együttműködve látjuk el. A védőoltásokat, valamint az életkor szerinti kötelező szűrővizsgálatokat az iskolákban végezzük.

A háziorvosi munka fontos részét képezik a **szűrővizsgálatok**, melyet a rendelőnkben megjelenő páciensek körében rendszeres vérnyomásméréssel, laborvizsgálatokkal és természetesen életmódi szokásokra is kiterjedő anamnézis felvétellel, beszélgetéssel, valamint fizikális vizsgálattal végzünk. Fontos része az adminisztratív munka, melyet az asszisztensek végeznek. A jövőben tervezünk kampányszűréseket is.

A zánkai rendelőben **vérvételre** is van lehetőség, melyre 2 hetente csütörtökönként kerül sor. Előzetes megbeszélést követően, előjegyzés alapján orvosszakmai és egyéb (pl. szociális, munkahelyi, stb…) szempontok szerint minden hónapban kb. 40-50 betegtől veszünk vért. Mivel az Önkormányzatok vállalták a vér beszállítását a tapolcai laborba és a Háziorvosi Szolgálat sem számol föl díjat a vérvételért, így a betegeknek ez teljesen ingyenes.

Az **ügyeleti rendszer** véleményem szerint komoly változtatásokat igényelne. Mind az ellátandó terület mérete, mind a hatalmas betegszám, mely főleg a nyári időszakban fog nagyvárosi méreteket ölteni több ügyeletes orvos munkáját igényelné ahhoz, hogy a betegek biztonságos ellátása soha se kerüljön veszélybe. Bár nyári időszakban a hétvégéken 8:00-20:00 óra között kiegészül egy gyermekorvossal is az ügyelet, a házhoz történő hívásokat gyakran nehéz összeegyeztetni az ambulancián megjelent betegek ellátásával. A problémát még az a tény is fokozza, hogy este 20:00 és reggel 8:00 között így is csak egy orvos, egy asszisztens és egy gépkocsivezető van szolgálatban. Amikor kimegyünk híváshoz, az asszisztens egyedül marad az egész épületben. Ez mind az ő biztonsága, mind egy esetleg az ambulanciát felkereső súlyosabb állapotú beteg biztonsága szempontjából is számos problémát eredményezhet.

A háziorvosi praxisokhoz hasonlóan az ügyeleti rendszer is alulfinanszírozott. Az ügyeleti rendszerbe viszont – főleg ha ekkora betegforgalommal működik, mint a balatonfüredi – elengedhetetlenül fontos lenne még orvosokat beforgatni, ugyanis a jelenleg praktizáló és ügyeletben részt vevő orvosok már tovább nem terhelhetők. Ez nyilvánvalóan csak a környező kórházakból és körzetekből lenne lehetséges, vagy olyan kollégákkal, akik kifejezetten helyettesítésből és ügyelet vállalásából szerzik a jövedelmüket. Ehhez viszont az lenne szükséges, hogy a béreket versenyképessé tegyék. A jelenlegi, bruttó 3000 Ft/óra vállalkozói díj erre nem alkalmas.

Szintén aggályos az, hogy nincs különbség a hétköznap, valamint a hétvége és ünnepnapok óradíja között, egységesen bruttó 3000 Ft/óra.

Zánka, 2017.05.10.

*Dr. Oláh Kálmán*OLIKALMI ÉS TÁRSA Kft. *háziorvos*